CELEX: 32019D0597
Language: sl
Date: 2019-04-09 00:00:00
Title: Sklep Sveta (EU) 2019/597 z dne 9. aprila 2019 o ustanovitvi Skupine modrecev na visoki ravni za evropski finančni ustroj za razvoj

12.4.2019   
               
               
                  SL
               
               
                  Uradni list Evropske unije
               
               
                  L 103/26
               
            
         SKLEP SVETA (EU) 2019/597
         z dne 9. aprila 2019
         o ustanovitvi Skupine modrecev na visoki ravni za evropski finančni ustroj za razvoj
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 240(2) Pogodbe,
         ob upoštevanju naslednjega:
         
                     (1)
                  
                  
                     Potreben je razmislek o evropskem finančnem ustroju za razvoj. Zato bi bilo treba ustanoviti skupino modrecev na visoki ravni za evropski finančni ustroj za razvoj (v nadaljnjem besedilu: skupina modrecev).
                  
               
                     (2)
                  
                  
                     Skupina modrecev bi morala Svetu predložiti neodvisno poročilo, v katerem bi opisala izzive in priložnosti za izboljšanje in poenostavitev evropskega finančnega ustroja za razvoj ter priporočila scenarije za njegov nadaljnji razvoj v skladu s cilji evropske politike, da bi lahko Svet na tej podlagi opravil razmislek o tej temi –
                  
               SPREJEL NASLEDNJI SKLEP:
         
            Člen 1
            Ustanovitev in naloga
            
               1.   Ustanovi se Skupina modrecev na visoki ravni za evropski finančni ustroj za razvoj (v nadaljnjem besedilu: skupina modrecev) v okviru generalnega sekretariata Sveta.
            
            
               2.   Naloga skupine modrecev je, da Svetu predloži neodvisno poročilo v skladu z mandatom iz Priloge k temu sklepu. Skupina modrecev je ustanovljena vse do zaključka svoje naloge iz mandata v skladu z rokom, ki je v njem določen.
            
         
         
            Člen 2
            Članstvo
            
               1.   Za predsednika skupine modrecev se imenuje Thomas WIESER.
            
            
               2.   Za člane skupine modrecev se imenujejo José Antonio ALONSO, Monique BARBUT, Erik BERGLÖF, Jacek DOMINIK, Nanno D. KLEITERP, Norbert KLOPPENBURG, Franco PASSACANTANDO in Susan ULBÆK.
            
         
         
            Člen 3
            Začetek veljavnosti
            Ta sklep začne veljati dan po objavi v Uradnem listu Evropske unije.
         
         
            V Luxembourgu, 9. aprila 2019
            
               
                  Za Svet
               
               
                  Predsednik
               
               G. CIAMBA
            
         
      
      
         
            PRILOGA
            
               SKUPINA MODRECEV NA VISOKI RAVNI ZA EVROPSKI FINANČNI USTROJ ZA RAZVOJ
            
            MANDAT
            1.   Skupina modrecev
            1.1   Sestava
            Skupino modrecev sestavlja šest do osem neodvisnih in nepristranskih strokovnjakov. Imenujejo se na podlagi strokovnega in tehničnega znanja ter izkušenj na področju financ, razvoja in zadevnega institucionalnega okolja. Pri sestavi skupine modrih oseb se upoštevata uravnotežena zastopanost spolov in geografska uravnoteženost. Sestava odraža širok razpon teh meril in upošteva institucionalno raznolikost držav članic. Predsednik in člani skupine modrecev ob imenovanju izjavijo, da pri njih ni navzkrižja interesov ter da so neodvisni in nepristranski.
            1.2   Izbor
            Predsednika in člane skupine modrecev imenuje Svet, potem ko Coreper preuči predlagane kandidate. Predsednik predlaga omejeno število članov skupine strokovnjakov, pri tem pa upošteva načela iz točke 1.1. Preden Coreper preuči predlagane kandidate, države članice prejmejo izčrpne življenjepise vseh predlaganih kandidatov.
            1.3   Finančne določbe
            Člani skupine modrecev, ki morajo službeno potovati iz kraja stalnega prebivališča, da bi lahko opravljali svoje dolžnosti v Bruslju, imajo pravico do povračila potnih stroškov in nadomestila v skladu s Sklepom št. 21/2009 namestnika generalnega sekretarja Sveta Evropske unije o povračilih potnih stroškov osebam, ki niso člani osebja Sveta Evropske unije. Nastale izdatke krije Svet.
            2.   Časovnica
            Skupina modrecev kmalu po imenovanju predstavi delovni program Coreperju. V treh mesecih po ustanovitvi skupina modrecev seznani Coreper s potekom dela. Na zahtevo skupina modrecev o poteku dela redno obvešča tudi ustrezna telesa Sveta, med drugim Delovno skupino finančnih svetovalcev, Delovno skupino za razvojno sodelovanje in Ad hoc delovno skupino o instrumentu za sosedstvo ter razvojno in mednarodno sodelovanje.
            Skupina modrecev predloži končno poročilo v šestih mesecih po svojem imenovanju. Namen poročila in vseh priporočil, ki jih da v okviru izpolnjevanja svojega mandata, je Svetu zagotoviti podlago za razpravo in morebitno odločanje ter pomoč pri tem. Poročilo ali priporočila v nobenem primeru ne štejejo kot stališče Sveta, tudi v zvezi s tekočimi zakonodajnimi postopki. Svet odloči o ukrepanju na podlagi poročila. Pri tem se vključita in sodelujeta Svet za ekonomske in finančne zadeve ter Svet za zunanje zadeve (razvoj).
            3.   Mandat
            Evropski finančni ustroj za razvoj za namene tega pravilnika vključuje Evropsko investicijsko banko (EIB), Evropsko banko za obnovo in razvoj (EBRD) ter finančne instrumente, ki jih upravlja Komisija. Skupina modrecev v analizi evropskega finančnega ustroja za razvoj obravnava celoten sistem.
            Da ne bi prišlo do podvajanja obstoječih dejavnosti in da se spodbudijo možnosti za nadaljnje sodelovanje z drugimi ključnimi akterji s področja razvoja, skupina modrecev zlasti preuči, kako bi se lahko čim bolj povečala dodana vrednost evropskega finančnega ustroja za razvoj v obstoječem razgibanem okolju zadevnih nacionalnih organov v državah članicah, npr. nacionalnih razvojnih finančnih institucij in agencij ter mednarodnih in večstranskih institucionalnih organov, kot sta Razvojna banka Sveta Evrope ali Svetovna banka, Skupina modrecev tudi upošteva splošni razvoj dogodkov in potreb, ki skozi čas oblikujejo svetovni finančni ustroj za razvoj, pa tudi to, kako se je svetovni finančni ustroj prilagodil temu razvoju dogodkov in potrebam.
            Skupina modrecev opiše izzive in priložnosti za poenostavitev evropskega finančnega ustroja za razvoj, pri tem pa obravnava zlasti vlogo EIB oziroma EBRD. Priporoči scenarije za oblikovanje evropskega finančnega ustroja za razvoj, tudi jasno določitev prednostnih nalog in zaporedje njihovega izvajanja, pri čemer upošteva morebitne s tem povezane stroške na podlagi:
            
                        —
                     
                     
                        ocene, ali je mogoče z obstoječim evropskim finančnim ustrojem za razvoj uresničiti politične prednostne naloge Unije na področju zunanjega delovanja in razvoja, zlasti z vidika njegovega vpliva na razvoj ter učinkovitosti, dodatnosti, prekrivanja in stroškovne učinkovitosti;
                     
                  
                        —
                     
                     
                        analize prednosti in pomanjkljivosti mandatov in instrumentov vseh vpletenih akterjev, vključno s strukturami za obvladovanje tveganja in upravljanje ter lastniškimi strukturami in strukturami spodbud v EIB in EBRD;
                     
                  
                        —
                     
                     
                        pregleda strategij, ki jih predlagajo EIB, EBRD in Komisija za nadaljnji razvoj svojih mandatov, da bi spodbudile razvoj zasebnega sektorja in državnih posojil, po potrebi tudi v najmanj razvitih in nestabilnih državah.
                     
                  4.   Posvetovanje
            Skupina modrecev se lahko posvetuje z ustreznimi institucijami in organi Unije, vključno z Evropskim parlamentom, Komisijo in EIB, ter ustreznimi nacionalnimi institucionalnimi organi v državah članicah, npr. nacionalnimi razvojnimi finančnimi institucijami in agencijami. Lahko se posvetuje tudi z EBRD. Skupina modrecev lahko po potrebi povabi tudi druge organe, vključno z organi držav upravičenk, da pripravijo pisne prispevke ali sodelujejo na njenih sejah.
            Skupina modrecev vsa posvetovanja navede v dodatku k svojemu poročilu in s tem zagotovi preglednost procesa posvetovanja.
            5.   Sekretariat
            Generalni sekretariat Sveta je odgovoren za sekretariat skupine modrecev. Zagotavlja upravno podporo, potrebno za zagotovitev delovanja skupine modrecev, tudi kar zadeva objavo dokumentov. Nastale stroške, vključno s tistimi, ki so povezane z organizacijo in sestanki, krije Svet.